Il-Ħadd 25 ta' Novembru 2018 Il-mużew tal-Immigrazzjoni fuq Ellis Island huwa mekka ta' ritratti, ilħna, memorji, u fuq kollox riflessjoni fuq iċ-ċaqliq inevitabbli tal-bnedmin minn post għal ieħor. Tista' tqatta' ġurnata hemm. Kollox interattiv, kollox aġġornat u mogħni b'sorsi primarji. Dan il-mużew kien l-iktar ħaġa li ridt nara u ma ddiżappuntanix. Hemm ħafna awtokritika fil-wirja, imma hemm ċerta kburija wkoll. Malta u l-Maltin ma rajthomx fil-Mużew. Imma f'dak li missejt miegħu jien fit-tliet sulari tal-Mużew, Malta u Maltin ma dehru mkien. Malta ma tidhirx fil-mappa tal-artijiet fl-Ewropa minn fejn waslu l-immigranti fl-1914. Forsi kien għadu kmieni, imma l-Maltin jidhirli li kienu diġà bdew isiefru lejn l-Amerka. Forsi ma "jidhrux" għax kienu ċittadini tal-Imperu Ingliż. Tidħol ġo stabbiliment enormi tal-ħwienet, amerikanata impressjonanti, u meta toħroġ issib ruħek ħdejn il-monument mill-isbaħ li għamlu biex ifakkru l-vittmi tal-attakki ta' 9/11. Fakkarni fil-monument ewlieni tal-gwerra tal-Vjetnam li hemm Washington DC, għax simboliku u jagħti prominenza lill-ismijiet ta' dawk kollha li mietu. Maġenbu hemm mużew li ma dħaltx fih għax kont diġà għajjien. Bil-metrò wkoll waqaft Times Square. Tħossok qisek qiegħed ġo video game. Kullimkien hemm sinjali biex ma tiqafx. Fil-karozzi tagħhom, il-pulizija tal-NYPD jilagħbu bil-mobile. Dawk li qegħdin fit-triq jaċċettaw li t-turisti jieħdu r-ritratti mal-espressjoni tibqa' mqita. Imbagħad nimxi sa Birdland ftit toroq 'il bogħod minn Times Square, it-"teatru" ikoniku tal-jazz li fetaħ fl-1949.